
1. Իրավական ակտի ընդունման անհրաժեշտությունը 
Նախագծի ընդունումը պայմանավորված է «Պատմամշակութային արգելոց-թանգարանների և պատմական միջավայրի պահպանության ծառայություն»  պետական ոչ առևտրային կազմակերպությունը (այսուհետև՝ կազմակերպություն) վերանվանելու և Պատմության և մշակույթի անշարժ հուշարձանների ու պատմական միջավայրի պահպանության և օգտագործման մասին օրենքում 22.07.2025 թ. կատարված փոփոխություններով պայմանավորված համապատասխանեցումներ կատարելու անհրաժեշտությամբ: 
2․ Ընթացիկ իրավիճակը և խնդիրները 
Պատմության և մշակույթի անշարժ հուշարձանների ու պատմական միջավայրի պահպանության և օգտագործման մասին Հայաստանի Հանրապետության օրենքում 22.07.2025 թ. կատարվել են փոփոխություններ՝ համաձայն որոնց օրենքում կիրառվող «արգելոց» և «արգելոց-թանգարան» հասկացությունները փոխարինվել են համապատասխանաբար «հնավայր» և «հնավայր-թանգարան» հասկացություններով: Վերոնշյալ փոփոխությունը հանգեցրել է իրավական տերմինաբանության էական փոփոխության, որի արդյունքում գործող օրենսդրական ձևակերպումներն այլևս չեն համընկնում «Պատմամշակութային արգելոց-թանգարանների և պատմական միջավայրի պահպանության ծառայություն» պետական ոչ առևտրային կազմակերպության անվան հետ։ Որոշման նախագծով առաջարկվում է կազմակերպությունը վերանվանել «Հուշարձանների և հնավայր-թանգարանների կառավարման ծառայություն»: 
«Պատմամշակութային արգելոց-թանգարանների և պատմական միջավայրի պահպանության ծառայություն» պետական ոչ առևտրային կազմակերպությունը «Հուշարձանների և հնավայր-թանգարանների կառավարման ծառայություն» վերանվանելու անհրաժեշտությունը բխում է ինչպես ներպետական օրենսդրական փոփոխություններից, այնպես էլ մշակութային ժառանգության պահպանության ոլորտում առկա արդի միջազգային միտումներից ու ստանդարտներից:
Առավել հայեցակարգային է «պատմական միջավայրի պահպանությունը» «Հուշարձանների կառավարումով» փոխարինելու անհրաժեշտությունը, ինչը լիովին համահունչ է ՅՈՒՆԵՍԿՕ-ի և ԻԿՕՄՕՍ-ի կողմից որդեգրված ժամանակակից մոտեցումներին: «Պատմական միջավայր» տերմինն ունի ավելի նեղ, առավելապես տարածական և ֆիզիկական նշանակություն, մինչդեռ «հուշարձան» հասկացությունն անհամեմատ ընդգրկուն է՝ իր մեջ ներառելով ոչ միայն բուն օբյեկը ու նրա շրջակայքը, այլև դրանց հետ փոխկապակցված պատմական լանդշաֆտները, նյութական ու ոչ նյութական արժեքների ամբողջությունն ու մշակութային համատեքստը:
Միաժամանակ, անցումը պասիվ «պահպանությունից» դեպի ակտիվ «կառավարում» արտացոլում է ոլորտի փիլիսոփայական վերափոխումը: Եթե «պահպանությունը» ենթադրում է հուշարձանի ստատիկ վիճակի պահպանում և երբեմն մեկուսացում, ապա ժամանակակից «կառավարումը» ենթադրում է դինամիկ և համալիր մոտեցում, որը ներառում է գիտահետազոտական աշխատանքները, հանրայնացումը, կրթական ծրագրերը, զբոսաշրջության կայուն զարգացումը և ռեսուրսների արդյունավետ մենեջմենթը: Այսօր ՅՈՒՆԵՍԿՕ-ի ուղեցույցներով հնավայրերի համար պարտադիր պահանջ է հանդիսանում հենց «Կառավարման պլանների» առկայությունը, և առաջատար երկրներում (օրինակ՝ Մեծ Բրիտանիա, Եվրոպական միության երկրներ) ժառանգության պաշտպանության մարմիններն իրենց գործառույթներով շեշտադրում են հենց կառավարման բաղադրիչը: Անվանափոխության արդյունքում կազմակերպության անվանումը կդառնա միջազգայնորեն ավելի ընկալելի և արդիական, ինչը կհեշտացնի համագործակցությունը օտարերկրյա գործընկերների հետ և կնպաստի միջազգային դոնորների ու դրամաշնորհային ծրագրերի ներգրավմանը:
Օրենքով «արգելոց» և «արգելոց-թանգարան» հասկացությունները «հնավայր» և «հնավայր-թանգարան» եզրույթներով փոխարինվելու արդյունքում անհրաժեշտություն է առաջացել Որոշման N 1 հավելվածում ընդգրկված կազմակերպության մասնաճյուղերի անվանումները ևս համապատասխանեցնել գործող օրենսդրական տերմինաբանությանը (օրինակ՝ ««Գառնի» պատմամշակութային արգելոց-թանգարան» անվանումը փոխարինվել է ««Գառնի» պատմամշակութային հնավայր-թանգարան» անվանմամբ, ««Արփի» բնապատմական արգելոց» անվանումը՝ ««Արփի» բնապատմական հնավայր» անվանմամբ և այլն):
Բացի այդ, կազմակերպության անվանափոխության հետ կապված՝ N 1 հավելվածում ներառված մարզային կառույցների «Պատմական միջավայրի պահպանության մարզային ծառայություններ» անվանումները վերանվանվել են «Հուշարձանների կառավարման մարզային ծառայություններ»՝ ապահովելով մասնաճյուղերի անվանումների ամբողջական նույնականացումն ու համակարգային համապատասխանեցումը կազմակերպության նոր անվանմանն ու գործառութային նպատակներին:
[bookmark: _GoBack]Որոշման N 2 հավելվածում փոփոխությունները միտված են կազմակերպության անվանումն ու գործառույթները գործող օրենսդրությանը (այդ թվում՝ «արգելոց» եզրույթը «հնավայրով» փոխարինելուն) և անվան մեջ կատարված փոփոխությամբ՝ կառավարման չափանիշներին համապատասխանեցնելուն։ Դրանք ներառում են նաև կանոնադրության մեջ կիրառվող օրենսդրական պահանջների արդիականացում, Կազմակերպության կողմից հուշարձանների պահպանվածության մշտադիտարկման, ապօրինի գործունեության դեպքում արձանագրությունների կազմման լիազորությունները և տնօրենի ժամանակավոր բացակայության կամ թափուր պաշտոնի դեպքում պարտականությունների վերապահման ընթացակարգերը: 
3․ Կարգավորման նպատակը և բնույթը
Կարգավորման նպատակն է վերացնել գործող օրենսդրության և կազմակերպության անվան միջև առաջացած տերմինաբանական անհամապատասխանությունը, ապահովել իրավական ակտերի համակարգային ներդաշնակությունը, ինչպես նաև բացառել պետական կառավարման և պաշտոնական փաստաթղթաշրջանառության ընթացքում առաջացող հնարավոր անորոշությունները։
Նախագծի ընդունմամբ կապահովվի պետական կառավարման համակարգում տերմինաբանական միասնականությունը, իրավական որոշակիության սկզբունքի պահպանումը, կազմակերպության գործունեության շարունակականությունը՝ գործող օրենսդրական կարգավորումներին լիարժեք համապատասխանությամբ։
4. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է ՀՀ կրթության, գիտության, մշակույթի և սպորտի նախարարության կողմից:
5․ Իրավական ակտի կիրարկման դեպքում ակնկալվող արդյունքը
Նախագծի ընդունման արդյունքում կիրականացվի կազմակերպության անվան, կանոնադրության, կնիքների, ձևաթղթերի, պայմանագրերի և այլ պաշտոնական փաստաթղթերի ամբողջական համապատասխանեցում գործող օրենսդրությանը, ինչը կկանխի հետագա վերաձևակերպումների կամ լրացուցիչ ճշգրտումների անհրաժեշտությունը։
Կապահովվի կազմակերպության իրավական նույնականացումը տեղեկատվական համակարգերում, ինչը կնվազեցնի փաստաթղթային և վարչարարական ռիսկերը։
Միաժամանակ նշված փոփոխությունը կապահովի կազմակերպության հանրային ընկալման և ոլորտային դիրքավորման համապատասխանեցումը գործող իրավական քաղաքականությանը՝ բացառելով նախկին տերմինաբանության կիրառմամբ պայմանավորված թյուրըմբռնումները։
6․ Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն
Հայաստանի Հանրապետության կառավարության որոշման ընդունման կապակցությամբ Հայաստանի Հանրապետության պետական կամ տեղական ինքնակառավարման մարմնի բյուջեում եկամուտների ավելացում կամ նվազեցում չի առաջանում:
7․ Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն
1. Այլ իրավական ակտերում փոփոխությունների և/կամ լրացումների անհրաժեշտությունը.
Չի առաջացնում:
2. Միջազգային պայմանագրերով ստանձնած պարտավորությունների հետ համապատասխանությունը.
Համապատասխանում է:
    8․ «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ».
Որոշման նախագիծը մշակվել է հիմք ընդունելով ՀՀ կառավարության 2021թ. օգոստոսի 18-ի N 1363-Ա որոշմամբ հաստատված ՀՀ կառավարության 2021-2026 թվականների ծրագրի 4-րդ գլխի «4.9 Մշակույթ» մասի «ինստիտուցիոնալ ենթակառուցվածքների ընդլայնում և արդիականացում» կետից: 
Անվանափոխության միջոցով ոչ միայն թարմացվում է կառույցի իրավական ձևակերպումը, այլև ինստիտուցիոնալ հիմքեր են ստեղծվում հնավայրերի և մշակութային ժառանգության կառավարման համակարգը որակական նոր մակարդակի բարձրացնելու համար: Սա թույլ է տալիս պետական կազմակերպությանը գործել ավելի ճկուն, ներդնել կայուն զարգացման և մենեջմենթի արդի գործիքակազմեր՝ դրանով իսկ ապահովելով Կառավարության ծրագրով նախատեսված ռազմավարական նպատակների լիարժեք և արդյունավետ իրագործումը:

